પોલીસ સૂત્રોમાંથી પ્રાપ્ત વિગત મુજબ, નિવૃત ASI હસમુખભાઇ જીવાભાઇ રેણુકા અને તેના ભાઇ બળદેવ રેણુકા વચ્ચે સહિયારી વાડીના કૂવામાં મોટર ઉતારવા પ્રશ્ને વારંવાર બોલાચાલી થતી હતી. વાડીમાં મા મોગલનું મંદિર છે અને બળદેવ પોતે માતાજીનો ભૂવો હોવાનું કહી અવાર નવાર વાડીએ આવતો હોવાથી હસમુખભાઇએ તેને કારણ વિના વાડીએ આવવાની ના પાડી દેતા બન્ને ભાઇ વચ્ચેના સંબંધમાં વધુ ખટાશ આવી હતી. બુધવારે બપોરે હસમુખભાઇ વાડીએ હતા ત્યારે બળદેવ અને તેનો પુત્ર પ્રશાંત વાડીએ આવ્યા હતા ત્યારે કૂવામાં મોટર ઉતારવા પ્રશ્ને ફરી વખત ઝઘડો થયો હતો. ઉશ્કેરાયેલા બળદેવ અને તેના પુત્રએ છરી કાઢીને કરેલા હુમલામાં હસમુખભાઇ, તેના ભાઇ કિશોરભાઇ અને પુત્ર કેતન હસમુખભાઇને ઇજા થઇ હતી. હુમલામાં ઘવાયેલા હસમુખભાઇ અને કિશોરભાઇને વધુ સારવાર માટે રાજકોટ હોસ્પિટલમાં ખસેડાયા છે જ્યારે કેતનની સારવાર જસદણ હોસ્પિટલમાં ચાલુ છે. પોલીસે કેતન હસમુખભાઇની ફરિયાદ પરથી બળદેવ અને પ્રશાંત સામે ગુનો દાખલ કર્યો હતો. સામાપક્ષે બળદેવ રેણુકાએ પણ હસુ,કિશોર અને કેતને ઝઘડો કરીને તેને તથા પુત્ર પ્રશાંતને ને લાકડીથી માર માર્યાની વળતી ફરિયાદ નોંધાવી હતી. પીઆઇ એ.બી.પટેલે બન્ને પક્ષની ફરિયાદ લઇ ધરપકડની કાર્યવાહી શરૂ કરી છે.